Saopštenje za medije

**„Poslednja decenija Save Šumanovića“**

Gostovanje Galerije slika „Sava Šumanovića“ u Narodnom muzeju Pančevo

Pančevo, 27.02.2017. – **U petak 03. marta u 19 časova u Narodnom muzeju Pančevo svečano će biti otvorena gostujuća izložba „Poslednja decenija Save Šumanovića“. Period od 1931 do 1942. godine kritičari ocenjuju kao najznačajni deo Šumanovićevog stvaranja, kao suštinu njegove ličnosti i umetničke vere. Izbor dela za pančevačku izložbu priredila je direktorka Galerije slika „Sava Šumanović“ Vesna Burojević i publika će biti u prilici da ih pogleda do 01. aprila.**

**U svom kratkom životnom i umetničkom putu, Sava Šumanović je uspeo da postane jedan od najznačajnijih srpskih umetnika XX veka.** Pripadao je slikarskoj generaciji koja je posle prvog svetskog rata uvela našu umetnost u savremene evropske tokove. **Kao mlad umetnik, tokom prvog boravka u Parizu, 1920. godine, prihvatio je savremene tendencije u slikarstvu i postao najznačajniji predstavnik konstruktivizma u srpskom slikarstvu.**

**Poslednja decenija u stvaralaštvu Save Šumanovića predstavlja jednu zaokruženu celinu koja je počivala na veoma čvrstim osnovama.** To su pre svega talenat i obrazovanje umetnika, zatim iskustvo Pariza koje se istovremeno odnosi na bogatstvo tradicije koja se čuva u muzejima i snagu internacionalne atmosfere koja je vladala u umetničkim krugovima. Takođe je nemerljiv uticaj na umetnikov rad imalo neposredno okruženje.

**Kao tema u Poslednjoj deceniji ubedljivo dominira pejzaž. Druga omiljena tema je akt. Najviše dela naslikao je tokom 1939. godine, kada se pripremao za veliku izložbu, i sledeće 1940. godine, ponesen uspehom izložbe. Nije bilo vreme da uživa u uspehu, rat je došao i u Šid. Neka od najboljih dela nastala su upravo tih ratnih godina.** Kod Šumanovića su život, rad, umetnost, slikarstvo, neraskidivo povezani. Slikao je do samog kraja- Kada su došli po njega, rano ujutro 28. avgusta 1942. godine, na štafelaju je ostala upravo dovršena slika, poslednja iz triptiha Beračice.